אבי מאיירס

אביגייל "אבי" מאיירס (באנגלית: Abby Meyers; נולדה ב-14 ביולי 1999) היא שחקנית כדורסל ישראלית-אמריקאית המשחקת בעמדת הקלעית בקבוצת אבנידה בליגה הספרדית. מאיירס שיחקה כדורסל מכללות בפרינסטון ובמרילנד. היא נבחרה במקום ה-11 בדראפט ה-WNBA על-ידי הדאלאס וינגס ושיחקה תקופה קצרה בוושינגטון מיסטיקס. ב-2023 הצטרפה מאיירס ללונדון ליונס וזכתה עמה באליפות בריטניה וביורוקאפ. ב-2024 הצטרפה מאיירס למכבי בנות אשדוד וזכתה עמה באליפות ובגביע המדינה ונבחרה לשחקנית המצטיינת של עונת 2024/25.

תחילת הקריירה

מאיירס נולדה למשפחה יהודית ושיחקה כדורסל בתיכון וולט וויטמן בבת'סדה מרילנד. ב-2016 היא זכתה עם קבוצתה באליפות התיכונים של מרילנד. ב-2017 הצטרפה מאיירס לקבוצת הכדורסל של אוניברסיטת פרינסטון המתמודדת בליגת הקיסוס, בשורותיה שיחקה שלוש עונות (היא לא שיחקה בעונת 2018/19 ועונת 2020/21 בוטלה בליגת הקיסוס בשל מגפת הקורונה). ב-2022 נבחרה מאיירס לשחקנית העונה ולחמישיית העונה של ליגת הקיסוס.

ב-2022 עברה מאיירס למרילנד שם הייתה קפטנית-שותפה של הקבוצה ונבחרה לחמישייה השנייה של ליגת הביג טן. בקיץ 2022 השתתפה מאיירס במכביה וזכתה עם נבחרת ארצות הברית במדליית הזהב.

קריירה מקצוענית

WNBA

בדראפט ה-WNBA ב-2023 נבחרה מאיירס במקום ב-11 על-ידי הדאלאס וינגס. היא נופתה מהקבוצה לפני פתיחת העונה. ביוני 2023 הצטרפה מאיירס בחוזה זמני לוושינגטון מיסטיקס. היא שוחררה מהקבוצה לאחר שבועיים וביולי חזרה לקבוצה לשבוע נוסף. היא שיחקה בתשעה משחקים במדי המיסטיקס בהם קלעה כ-1.5 נקודות למשחק.

בריטניה

בקיץ 2023 הצטרפה מאיירס ללונדון ליונס מהליגה הבריטית. היא זכתה עם הליונס באליפות הליגה הבריטית ונבחרה לשחקנית השישית של העונה. מאיירס גם השתתפה עם הקבוצה ביורוקאפ וסייעה לה להיות הקבוצה הבריטית הראשונה אשר זוכה בתואר אירופאי לאחר שגברה בגמר על בשיקטאש.

ישראל

לקראת עונת 2024/25 הצטרפה מאיירס למכבי בנות אשדוד המתמודדת בליגת העל.

במרץ 2025 זכתה מאיירס עם אשדוד בגביע המדינה לאחר ניצחון במשחק הגמר על הפועל לב ירושלים. מאיירס הובילה את רשימת הקלעיות של אשדוד במשחק עם 21 נקודות. בסיום העונה זכתה מאיירס עם אשדוד באליפות המדינה לאחר ניצחון בסדרת הגמר על הפועל ראשון לציון. מאיירס נבחרה לשחקנית המצטיינת של עונת 2024/25. לאחר סיום העונה עברה מאיירס לקבוצת אבנידה התמודדת בליגה הספרדית וביורוקאפ.

ספרד

במאי 2025 הצטרפה מאיירס לקבוצת אבנידה מהליגה הספרדית.

נבחרת ישראל

באוקטובר 2024 הוחלט לזמן את מאיירס לנבחרת ישראל לקראת מוקדמות אליפות אירופה, במקומה של ג'ני סימס שנפצעה. בשל יהדותה זכאית מאיירס לאזרחות ישראלית, והיא רשומה באיגוד הכדורסל כישראלית, אך לא התאפשר לרשום אותה כמתאזרחת בפיב"א, בשל פרק הזמן הקצר עד מועד המשחקים, והיא לא נטלה חלק במשחקים.באוקטובר 2025 זומנה מאיירס שוב לנבחרת, לקראת מוקדמות אליפות אירופה 2027.היא ערכה את הופעת הבכורה בנבחרת במשחק הראשון בטורניר המוקדמות נגד נבחרת בוסניה. ישראל ניצחה במשחק בו קלעה מאיירס 21 נקודות.

חייה האישיים
מאיירס היא בתם של ואלרי וסטיבן מאיירס. יש לה שתי אחיות: אמילי ואחות תאומה, אוליביה. היא נהגה לבקר עם משפחתה בבית הכנסת הרפורמי "וושינגטון היברו קונגרגיישן". היא למדה לתואר ראשון במנהל עסקים באוניברסיטת פרינסטון ותואר שני באוניברסיטת מרילנד. היא יצאה מהארון כלסבית ב-2019.

קישורים חיצוניים

 דף השחקנית באתר איגוד הכדורסל
 דף השחקנית באתר פיב"א


הערות שוליים

קטגוריה:אמריקאים ילידי מרילנד
קטגוריה:כדורסלניות מכבי אשדוד
קטגוריה:כדורסלניות אמריקאיות
קטגוריה:בוגרות אוניברסיטת מרילנד
קטגוריה:בוגרי אוניברסיטת מרילנד
קטגוריה:כדורסלניות להט"ביות
קטגוריה:אלופות המכביה: כדורסלניות
קטגוריה:כדורסלניות נבחרת ישראל
קטגוריה:מרילנד: כדורסלנים
קטגוריה:ישראליות שנולדו ב-1999
קטגוריה:ישראלים שנולדו ב-1999
קטגוריה:אמריקאיות שנולדו ב-1999
קטגוריה:אמריקאים שנולדו ב-1999